A4-0292/97

Ψήφισμα σχετικά με την έκθεση της Επιτροπής όσον αφορά την προώθηση της συμμετοχής των εργαζομένων στα κέρδη και τα αποτελέσματα των επιχειρήσεων (συμπεριλαμβανομένης της συμμετοχής στο μετοχικό κεφάλαιο) στα κράτη μέλη (1996) - PEPPER II (COM(96)0697 - C4-0019/97)

Το Ευρωπαϊκό Κοινοβούλιο,

- έχοντας υπόψη τη συνθήκη ίδρυσης της Ευρωπαϊκής Κοινότητας, ιδίως δε το άρθρο 235 αυτής,

- έχοντας υπόψη τη γνωμοδότησή του της 9ης Απριλίου 1992 σχετικά με την πρόταση της Επιτροπής προς το Συμβούλιο για την έκδοση σύστασης για την προώθηση της συμμετοχής των εργαζομένων στα κέρδη και τα αποτελέσματα των επιχειρήσεων (συμπεριλαμβανομένης και της συμμετοχής στο μετοχικό κεφάλαιο) ((ΕΕ C 125 της 18.5.1992, σελ. 236)),

- έχοντας υπόψη τη σύσταση 92/443/ΕΟΚ του Συμβουλίου της 27 Ιουλίου 1992, σχετικά με την προώθηση της συμμετοχής των εργαζομένων στα κέρδη και τα αποτελέσματα των επιχειρήσεων (συμπεριλαμβανομένης της συμμετοχής στο μετοχικό κεφάλαιο) στα κράτη μέλη ((ΕΕ L 245 της 26.8.1992, σελ. 53)),

- έχοντας υπόψη την πρώτη έκθεση της Επιτροπής σχετικά με την προώθηση της συμμετοχής των εργαζομένων στα κέρδη και στα αποτελέσματα των επιχειρήσεων (συμπεριλαμβανομένης της συμμετοχής στο μετοχικό κεφάλαιο) στα κράτη μέλη - PEPPER I ((Δημοσιεύθηκε στο συμπλήρωμα 3/91 της Κοινωνικής Ευρώπης)),

- έχοντας υπόψη την έκθεση της Επιτροπής (COM(96)0697 - C4-0019/97),

- έχοντας υπόψη την Πράσινη Βίβλο σχετικά με την εταιρική σχέση για μια νέα οργάνωση της εργασίας (COM(97)0128-C4-0187/97),

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τη γνωμοδότηση της Επιτροπής Οικονομικής, Νομισματικής και Βιομηχανικής Πολιτικής (A4-0292/97),

A. λαμβάνοντας υπόψη ότι η ανάπτυξη της συμμετοχής των εργαζομένων στα κέρδη και τα αποτελέσματα των επιχειρήσεων οδηγεί στην αύξηση της παραγωγικότητας και προωθεί την προσήλωση των εργαζομένων στην επιχείρησή τους, ενθαρρύνοντας παράλληλα την απόκτηση προσόντων,

B. λαμβάνοντας υπόψη ότι η χρηματοοικονομική συμμετοχή συμβάλλει στην ενημέρωση και τη διαβούλευση με τους εργαζομένους στο πλαίσιο της επιχείρησης, καθώς και τη συμμετοχή τους στη λήψη αποφάσεων,

Γ. λαμβάνοντας υπόψη ότι, παρά την προαναφερθείσα σύσταση του Συμβουλίου 92/443/ΕΟΚ τα κράτη μέλη δεν άλλαξαν ουσιωδώς την πολιτική τους σε θέματα χρηματοοικονομικής συμμετοχής και ότι υφίστανται σημαντικές διαφορές μεταξύ των κρατών μελών ως προς το ρόλο του κράτους στην ανάπτυξη των συστημάτων PEPPER[semigr ] λαμβάνοντας ιδίως υπόψη ότι η ανταλλαγή πληροφοριών εφαρμόζεται ελάχιστα ή και καθόλου,

Δ. λαμβάνοντας υπόψη ότι η ανάπτυξη των συστημάτων συμμετοχής εξακολουθεί να επηρεάζεται σημαντικά από την κυβερνητική πολιτική, ιδίως στον τομέα των φορολογικών κινήτρων, αλλά ότι τα κοινοτικά θεσμικά όργανα έχουν να διαδραματίσουν σημαντικό ρόλο, όπως άλλωστε και οι κοινωνικοί εταίροι σε εθνικό και ευρωπαϊκό επίπεδο,

Ε. λαμβάνοντας υπόψη ότι σε ορισμένα κράτη μέλη οι κοινωνικοί εταίροι δεν φαίνονται επαρκώς ευαισθητοποιημένοι στο ζήτημα της χρηματοοικονομικής συμμετοχής,

1. εκφράζει την ικανοποίησή του διότιτο ζήτημα της χρηματοοικονομικής συμμετοχής των εργαζομένων τέθηκε και πάλι επί τάπητος με την ευκαιρία της έκθεσης της Επιτροπής, η οποία έχει ως στόχο να αξιολογήσει τον τρόπο με τον οποίο τα κράτη μέλη εφάρμοσαν την προαναφερθείσα σύσταση του Συμβουλίου σχετικά με την προώθηση της συμμετοχής των εργαζομένων, τέσσερα χρόνια μετά την έγκρισή της[semigr ]

2. εκφράζει, ωστόσο, την ανησυχία του λόγω της διαπίστωσης ότι τα κράτη μέλη ακολούθησαν ελάχιστα ή και καθόλου τη σύσταση του Συμβουλίου, η οποία τα καλούσε να αναγνωρίσουν τα δυνητικά πλεονεκτήματα από την ευρύτερη χρήση μεγαλύτερης ποικιλίας συστημάτων συμμετοχής των μισθωτών στα κέρδη και τα αποτελέσματα των επιχειρήσεων (όπως η συμμετοχή στα κέρδη, η παροχή μετοχών ή μεικτά συστήματα) και να λάβουν υπόψη, στο πλαίσιο αυτό, τις ευθύνες των κοινωνικών εταίρων, σύμφωνα με τις εθνικές νομοθεσίες και/ή πρακτικές[semigr ]

3. διαπιστώνει ότι τα κράτη μέλη δεν προέβησαν, ή προέβησαν ελάχιστα, σε ανταλλαγές πληροφοριών τόσο σε ό,τι αφορά την εφαρμογή ορθών πρακτικών, όσο και σε σχέση με το κατάλληλο νομικό και φορολογικό πλαίσιο[semigr ]

4. επισημαίνει την πολύτιμη εμπειρία από την εφαρμογή συστημάτων συμμετοχής στα κέρδη και στο κεφάλαιο, στη Γαλλία και τη Μεγάλη Βρετανία[semigr ]

5. υπενθυμίζει τους προβληματισμούς που εκφράζονται στη Λευκή Βίβλο για την «Ανάπτυξη, Ανταγωνιστικότητα και Απασχόληση», σχετικά με μια μισθολογική πολιτική προσανατολισμένη στην παραγωγικότητα, από την οποία θα επιτυγχάνονται κέρδη, για τη χρηματοδότηση επενδύσεων[semigr ]

6. ζητεί την υλοποίηση της ενίσχυσης που προτείνεται με τα διάφορα ψηφίσματα του Κοινοβουλίου όπως π.χ. της 10ης Μαρτίου 1994 σχετικά με την απασχόληση στην Ευρώπη ((ΕΕ C 91 της 28.3.1994, σελ. 224)) και της 14ης Ιουλίου 1995 σχετικά με την ετήσια έκθεση της Επιτροπής για την απασχόληση στην Ευρώπη-1994 ((ΕΕ C 249 της 25.9.1995, σελ. 208)), με την προαιρετική συμμετοχή των εργαζομένων στα κέρδη και τις επενδύσεις, που δεν θα είχαν επιτευχθεί αν οι εργαζόμενοι δεν τηρούσαν συγκρατημένη στάση στη μισθολογική πολιτική[semigr ]

7. επισημαίνει αντίστοιχα αιτήματα των κυβερνήσεων της Γερμανίας, της Ισπανίας και της Ιταλίας προς τους κοινωνικούς εταίρους[semigr ]

8. ζητεί από την Επιτροπή:

- να πραγματοποιήσει μελέτη σχετικά με τις συνέπειες των συστημάτων χρηματοοικονομικής συμμετοχής στα κράτη μέλη στην απασχόληση, την παραγωγικότητα και την ευελιξία των μισθών, και να αξιολογήσει τις συνθήκες εφαρμογής των συστημάτων αυτών στις επιχειρήσεις, ιδίως δε τις μικρομεσαίες[semigr ]

- να υλοποιήσει ένα κατάλληλα χρηματοδοτούμενο πρόγραμμα με στόχο την προώθηση της ανταλλαγής πληροφοριών και ορθών πρακτικών, καθώς και την εκπαίδευση των κοινωνικών εταίρων στα συστήματα χρηματοοικονομικής συμμετοχής[semigr ]

- να συστήσει ομάδα εργασίας, αποτελούμενη από εκροσώπους των κοινωνικών εταίρων, μέλη του Κοινοβουλίου και εμπειρογνώμονες της Επιτροπής, με στόχο να προωθηθεί η εφαρμογή των συστημάτων PEPPER υπό παρεμφερείς συνθήκες σε ολόκληρη την Κοινότητα, ιδίως δε στις διεθνικές επιχειρήσεις[semigr ] η εν λόγω ομάδα εργασίας θα πρέπει να εξετάσει όλα τα σημαντικά για την ΕΕ ζητήματα μιας οικονομικής συμμετοχής, ιδίως επί τη βάση της προαναφερθείσας γνωμοδότησής του της 9ης Απριλίου 1992[semigr ]

- να εξετάσει την αναγκαιότητα μιας κοινοτικής πρωτοβουλίας για επιμέρους τομείς της περιουσιακής πολιτικής π.χ. μια σύσταση για το συντονισμό ή/και την εναρμόνιση των δυνατοτήτων ενίσχυσης επιχειρήσεων με ευρωπαϊκή διάσταση ή για τη διασφάλιση της προώθησης περιουσιακών παροχών προς ή/και από διακινούμενους εργαζόμενους, επίσης εφόσον αυτοί αποκτούν κατ' αυτόν τον τρόπο δικαιώματα συμμετοχής στον παραγωγικό τομέα της χώρας καταγωγής τους[semigr ]

- να αναπτύξει πιλοτικά προγράμματα, όπως έχει προτείνει, για τη συμμετοχή των επιχειρήσεων στον τομέα π.χ. της ιδιωτικοποίησης κρατικών επιχειρήσεων, συμπεριλαμβανομένων και προγραμμάτων σε κράτη της Κεντρικής και Ανατολικής Ευρώπης[semigr ]

9. συνιστά στα κράτη μέλη:

- να δημιουργήσουν νομοθετικό πλαίσιο (ενθάρρυνση μέσω φορολογικών κινήτρων ή επιδομάτων)[semigr ]

- να αναθέσουν σε εθνικούς οργανισμούς την εκπόνηση μεθόδων προώθησης και ενθάρρυνσης των συστημάτων χρηματοοικονομικής συμμετοχής[semigr ]

- να συμπεριλάβουν τις ΜΜΕ στην ενδεχόμενη προώθηση ευνοώντας όχι μόνο την απόκτηση αξιογράφων, αλλά και μορφές συμμετοχής που είναι χαρακτηριστικές για τις εν λόγω επιχειρήσεις[semigr ]

- να επεκτείνουν την επιλεξιμότητα ως προς τα συστήματα χρηματοοικονομικής συμμετοχής σε όλες τις κατηγορίες εργαζομένων, ιδίως δε στους εργαζομένους με μερική απασχόληση και στους εργαζομένους ορισμένου χρόνου[semigr ]

- να δημιουργήσουν συστήματα χρηματοοικονομικής συμμετοχής στο πλαίσιο της ιδιωτικοποίησης δημόσιων οργανισμών[semigr ]

- να διασφαλίζουν, βάσει των εθνικών πρακτικών, ότι οι επιχειρήσεις και οι ομάδες προσωπικού συνεργάζονται στην κατάρτιση, την εφαρμογή και τον έλεγχο των συστημάτων χρηματοοικονομικής συμμετοχής[semigr ]

- να αποφύγουν, μέσω της κατάλληλης ενημέρωσης, τους παράλογους κινδύνους που συνδέονται με την έκδοση τίτλων απευθυνόμενων στους εργαζομένους, σε περιπτώσεις κατά τις οποίες η επιχείρηση αντιμετωπίζει οικονομικά και χρηματοοικονομικά προβλήματα[semigr ] παράλληλα,πρέπει να εξετασθεί προσεκτικά, με ποιό τρόπο θα προστατεύονται οι εργαζόμενοι (π.χ. μέσω ασφαλίσεων προστασίας από αφερεγγυότητα, μέσω τραπεζικών εγγυήσεων κ.λ.π.) από μεγάλες μειώσεις αξιών κατά τον χρόνο κατά τον οποίο ο εργαζόμενος δεν μπορεί να διαθέσει ελεύθερα τους επιχειρηματικούς του τίτλους (περίοδος απαγόρευσης)[semigr ]

- να προωθήσουν την ιδέα μιας συμπληρωματικής ασφάλίσης γήρατος μέσω της δημιουργίας περιουσιακών στοιχείων των εργαζομένων[semigr ]

- να εξεύρουν εναλλακτικές επενδύσεις στις περιπτώσεις που δεν είναι δυνατή ή αποδεκτή η συμμετοχή των εργαζομένων στο κεφάλαιο της επιχείρησης (π.χ. στο δημόσιο τομέα)[semigr ] οι εν λόγω εναλλακτικές λύσεις θα εξασφαλίσουν στις ΜΜΕ επαρκή κεφάλαια ώστε να καταστεί δυνατή η δημιουργία θέσεων εργασίας σ'αυτές[semigr ]

10. ζητεί από τους κοινωνικούς εταίρους σε εθνικό και ευρωπαϊκό επίπεδο:

- να οργανώσουν εκστρατείες ενημέρωσης των ενδιαφερομένων μερών, καθώς και εκστρατείες εξοικείωσης και διάδοσης[semigr ]

- να προωθήσουν τα συστήματα PEPPER στο πλαίσιο συλλογικών διαπραγματεύσεων και να προβάλουν τα θετικά αποτελέσματα που αναμένεται να έχουν σε επίπεδο παραγωγικότητας, βελτίωσης των εισοδημάτων, των πόρων, της απασχόλησης και της συμμετοχής των εργαζομένων[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή, καθώς και στους ευρωπαίους κοινωνικούς εταίρους.